
Text rozhodnutia
Súd: Krajský súd Bratislava Spisová značka: 1S/183/2014 Identifikačné číslo súdneho spisu: 8114210849 Dátum vydania rozhodnutia: 28. 05. 2015 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2015:8114210849.1 Uznesenie Krajský súd v Bratislave v právnej veci žalobcov: 1/ E.. R. U., H.., XXX XX W. XXX a 2/ O.. E. U., H.., E. 3, XXX XX P. proti žalovanému: Ministerstvo práce, sociálnych vecí a rodiny SR, Špitálska 4, 816 43 Bratislava, o preskúmanie zákonnosti rozhodnutia žalovaného č. 7694-2014-M-OŠPSSRP zo dňa 25.02.2014, takto r o z h o d o l : Krajský súd v Bratislave konanie z a s t a v u j e . Po nadobudnutí právoplatnosti tohto uznesenia bude vec p o s t ú p e n á Úradu práce, sociálnych vecí a rodiny v Prešove ako orgánu vecne príslušnému na konanie. Žiaden z účastníkov n e m á právo na náhradu trov konania. o d ô v o d n e n i e : Žalobou doručenou Krajskému súdu v Prešove dňa 06.04.2014, postúpenou Krajskému súdu v Bratislave dňa 02.09.2014 sa žalobcovia 1/ a 2/ domáhali priznania príspevku a príplatku ku príspevku pri narodení dieťaťa B. R.-U. matke - žalobkyni 1/. V žalobe uviedli, že Ministerstvo práce, sociálnych vecí a rodiny označili za žalovaného z dôvodu niekoľkonásobného zamietnutia žiadosti o príspevok pri narodení dieťaťa a príplatku k príspevku pri narodení dieťaťa. Žiadateľka - žalobkyňa 1/ so svojou rodinou spĺňa všetky zákonné podmienky v zmysle zák. č. 235/1998 Z.z. o príspevku pri narodení dieťaťa. Žalovaný vo vyjadrení zo dňa 9. októbra 2014 uviedol, že dňa 22. augusta 2013 obdržalo ministerstvo elektronickou poštou dotaz od žalobkyne 1/, ktorým žiadala o informáciu o nároku na príspevok pri narodení dieťaťa a príplatok k príspevku pri narodení dieťaťa. Dňa 22. augusta 2003 ministerstvo zaslalo žalobkyni 1/ elektronickou poštou odpoveď s požadovanou informáciou. Dňa 17. januára 2014 ministerstvo obdržalo od žalobkyne 1/ ďalšiu písomnú žiadosť o prehodnotenie a konzultáciu k odmietnutiu žiadosti o príspevok pri narodení dieťaťa. Predmetnou žiadosťou žalobkyňa 1/ žiadala o konzultáciu k aplikácii ust. § 3 ods. 2 zák. č. 235/1998 Z.z. o príspevku pri narodení dieťaťa a o vyjadrenie k odmietnutiu jej žiadosti o príspevok pri narodení dieťaťa. Na základe tejto žiadosti ministerstvo zaslalo žalobkyni 1/ písomnú informáciu, ktorá je len odpoveďou a vysvetlením skutočností, ktoré žalobkyňa 1/ žiadala. Písomná informácia ministerstva nie je rozhodnutím vydaným v správnom konaní a nemá ani náležitosti rozhodnutia v zmysle správneho poriadku. Ministerstvo v danej veci žiadnym spôsobom nekonalo a ani nerozhodovalo a ani nebolo oprávnené na konanie. Súčasne z obsahu listu vyplýva, že týmto listom nebolo rozhodované o právach a povinnostiach žalobkyne a ani neboli dotknuté žiadne jej oprávnené záujmy, a preto nespĺňa náležitosti rozhodnutia, ktoré by podliehalo súdnemu prieskumu podľa piatej časti OSP. Má za to, že v danej veci nie sú splnené podmienky na konanie o žalobe. Žalobcovia nežiadajú preskúmať rozhodnutie správneho orgánu v zmysle ustanovenia § 244 O.s.p., ale žalujú písomnú informáciu, ktorá v rámci pôsobnosti ministerstva bola pod č. sp. 7694 - 2014-M-OŠPSSRP poskytnutá žalobkyni 1/ na základe jej žiadosti zo dňa 12.1.2014. Informácia bola poskytnutá vo forme listu, ktorého obsahom je najmä vysvetlenie určitých právnych skutočností, nie je rozhodnutím, ktoré by zakladalo menilo alebo zrušovalo oprávnenia alebo povinnosti fyzických alebo právnických osôb v oblasti verejnej správy. V zmysle ustanovenia § 3 písm. b) zák. č. 453/2030 Z.z. o orgánoch štátnej správy v oblasti sociálnych vecí, rodiny a služieb zamestnanosti, ministerstvo nie je príslušné na rozhodovanie o nároku na príspevok pri narodení dieťaťa v žiadnom stupni správneho konania. Vecne príslušným prvostupňovým správnym orgánom na konanie o nároku na príspevok pri narodení dieťaťa je podľa § 5 ods. 7 písm. a) bod 1 zák. č. 453/2030 Z.z. úrad práce, sociálnych vecí a rodiny. Podľa § 8 ods. 1 zák. č. 235/1998 Z.z. si oprávnená osoba nárok na príspevok pri narodení dieťaťa uplatňuje na úrade práce, sociálnych vecí a rodiny podľa jej trvalého pobytu podaním písomnej žiadosti. V prípade žalobkyne 1/ bol vecne a miestne príslušným prvostupňovým správnym orgánom Úrad práce, sociálnych vecí a rodiny v Prešove. Uvedený úrad svojím rozhodnutím č. PO2/OŠSD/ SOC/2013/82259 - 0009 zo dňa 9.10.2013 rozhodol o nevyplatení príspevku pri narodení dieťaťa žalobkyni, ktorá podala odvolanie na Ústredie práce, sociálnych vecí a rodiny, ktorý je v danom konaní podľa § 4 ods. 6 písm. c) zák. č. 453/2030 Z.z. príslušným druhostupňovým správnym orgánom. Rozhodnutím Ústredia práce, sociálnych vecí a rodiny č. UPS/USI/SSVOSSD/BEZ/2013/27526 zo dňa 12.12.2013 bolo odvolanie žalobkyne 1/ zamietnuté a bolo potvrdené prvostupňové rozhodnutie. Rozhodnutie druhostupňového správneho orgánu bolo žalobkyni 1/ doručené dňa 2. januára 2014 a o možnosti preskúmania daného rozhodnutia súdom bola žalobkyňa riadne poučená. Z uvedeného dôvodu žalovaný žiadal preskúmavané konanie zastaviť. Podľa ust. § 247 ods. 1-3 O.s.p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu a žiada, aby súd preskúmal zákonnosť tohto rozhodnutia a postupu. Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Predmetom preskúmania môže byť za podmienok ustanovených v odsekoch 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. Podľa ust. § 250 ods. 4 O.s.p. pri rozhodnutí správneho orgánu vydaného v správnom konaní je žalovaným správny orgán, ktorý rozhodol v poslednom stupni. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov, alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. Krajský súd v Bratislave dospel k záveru s poukazom na ustanovenie § 41 ods. 2 O.s.p., podľa ktorého súd posudzuje každý úkon podľa jeho obsahu, aj keď je úkon nesprávne označený, že podanú žalobu z hľadiska obsahu, je potrebné posúdiť ako žiadosť matky dieťaťa B. R.-U. - žalobkyne 1/ o priznanie príspevku pri narodení dieťaťa a príplatku k príspevku pri narodení dieťaťa. Keďže súd prvého stupňa vzhľadom na uvedené zistil, že v danej veci nemá dostatok právomoci na konanie o návrhu žalobcov 1/ a 2/ na rozhodnutie o priznaní príspevku pri narodení dieťaťa a príplatku k príspevku pri narodení dieťaťa, a preto rozhodol o zastavení konania a vec postúpil príslušnému orgánu, do právomoci ktorého patrí rozhodovanie o príspevku pri narodení dieťaťa a príplatku k príspevku pri narodení dieťaťa - Úradu práce, sociálnych vecí a rodiny v Prešove ako orgánu vecne príslušnému na konanie. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

